'Transitorowers' se planne gefnuik | Maroela Media
Skote het die afgelope naweek geklap toe polisiebeamptes in Witrivier in Mpumalanga en opsporingsbeamptes van Netstar 'n groep gewapende rowers wat vermoedelik op pad was om 'n transitorooftog uit te voer in hul spore gestuit het.
Brig. Leonard Hlathi, woordvoerder van die polisie, het gesê Netstar-beamptes het Saterdag omstreeks 16:15 inligting ontvang oor 'n beweerde gesteelde voertuig wat in die Masoyi-gebied naby Hazyview geparkeer was. Die Netstar-beamptes het die Witrivier-blitspatrollie ontbied vir versterking voordat hulle hulle na die toneel gehaas het.
Volgens Hlathi het die span die voertuig, 'n silwer Land Rover wat in Gauteng as gesteel aangemeld is, genader toe 'n "gewaagde bende" van ongeveer 20 gewapende verdagtes op hulle losgebrand het. Een van die Netstar-beamptes en een verdagte is in die skietery gewond.
"Toe die stof gaan lê, het die res van die verdagtes, wat blou oorpakke aangehad het om hulle as kontrakwerkers voor te doen, reeds in verskillende rigtings die bosse in gevlug. Die polisie het toe ook 'n Toyota Quantum-bussie gevind, asook 'n wit BMW X4 wat vermoedelik ook in Gauteng gesteel is," het hy gesê.
Die polisie het ook beslag gelê op 'n groot hoeveelheid plofstof, handskoene, 'n koeëlvaste baadjie, 'n vuurwapen en ander items wat dikwels gebruik word in die uitvoer van misdaad.
"Volgens die polisie se voorlopige ondersoek was die verdagtes op pad om 'n transitorooftog uit te voer, toe hulle planne in die wiele gery is deur die polisie en Netstar-beamptes wat opgedaag het. Die polisie volg tans inligting op wat kan lei tot die opsporing van die verdagtes wat van die toneel gevlug het," het Hlathi gesê.
Mense met meer inligting word versoek om kol. William Mokonyama van die Valke in Mpumalanga by 082 565 7099 te bel.
Polisie ondersoek steeds skokvideo van hond
Die tronke te lekker en te maklik om borg te kry. Daar is geen afskrikmiddel om misdadigers te bekamp nie. Wette in die land moet hersien word en die "sogenaamde menseregte" van gevangenes moet bekamp word tot basiese behoeftes en niks meer nie. Dit wil vir my voorkom of elke misdadiger 'n "tweede kans" kry om misdaad te pleeg nadat hulle skuldige bevind word aan ernstige misdade en na 'n week of wat weer op borg is. Kom nou Mnr. Cele…wat gaan jy omtrent die situasie doen?
Ek wonder hoekom die verdagtes dit bykans altyd regkry om te ontsnap. Hoekom kan daar nie van hommeltuig-tegnologie gebruik gemaak word om hulle aan te keer nie. Hulle hoort mos uit die lug baie maklik opgespoor te kan word.
Baie goeie nuus!! Gewoonlik lees mens eers na die rooftog dat iemand dood is of gewond is. Hierdie keer was die polisie en Netstar een te vinnig gewees.